**’IN-BETWEEN’ – a folyamatos változás, a napjainkra jellemző átmeneti állapot adja az idei MIK PARTNERS központi témáját**

Minden átalakul a világunkban: úgy a napi ügyeink, mint a tudományos tevékenységeink. Megjelent a ChatGPT, másképp zajlik a tudományos tevékenység ellenőrzése, mint néhány éve. Átalakul a környezetünk, a klimatikus viszonyok. Láthatjuk, hogy máshogyan, a korábbinál sokkal gazdaságosabban, takarékosabban kell bánni az erőforrásainkkal. De mi a tudomány, a gazdaság, az egyes vállalatok szerepe ebben az átmeneti helyzetben?Többek között erre keresi a választ karunk, a Pécsi Tudományegyetem Műszaki és Informatikai Kara (PTE MIK) idei – **’IN-BETWEEN’** mottójú – MIK PARTNERS rendezvénye, amelyet 2018 óta évente azzal a céllal szervezünk meg, hogy lehetőséget biztosítsunk a partnereinkkel való együttműködéseinkből származó oktatási, kutatás-fejlesztési és innovációs eredmények széles körű bemutatására. A szakmai program mellett a rendezvénnyel a partnerhálózatunk tagjai közötti kapcsolatok építését és ápolását is támogatjuk.

**A MIK PARTNERS Szakmai Nap 2024-re ezúton szeretettel hívjuk a sajtó képviselőit.**

**Időpont: 2024. november 21.**

**Helyszín: Pécsi Tudományegyetem Műszaki és Informatikai Kar 7624 Pécs, Boszorkány út 2.**

Az elmúlt évek tapasztalatai alapján szakmai napunkra mintegy **2500 látogatót várunk**, közöttük a régió meghatározó ipari-gazdasági szereplőit, a mérnöki-műszaki területen tevékenykedő szakmagyakorló és kutató kollégákat, a mérnöki pályára készülő hallgatóinkat és az őket felkészítő oktatóinkat.

A hagyományoknak megfelelően rendezvényünket **a regionális szakmai és gazdasági érdekképviseletek szereplőivel közösen** szervezzük meg. Az idei MIK PARTNERS plenáris üléssel kezdődik, ezt követően az esemény gerincét jelentő szakmai előadások következnek mintegy 30 szekcióban.A Dél-Dunántúli Építész Kamara és a Baranya Vármegyei Mérnöki Kamara tagjai számára a rendezvényt szakmai továbbképzésként akkreditálja.

**Rendezvényünk tervezett programja:**

9:30–10:00           Érkezés-regisztráció

10:00                     Köszöntők

10:30                     Plenáris előadások

12:00                     Ebéd

13:00–15:00         1. szekcióprogram (magyar és angol nyelven)

15:00–15:30         Kávészünet

15:30–17:30         2. szekcióprogram (magyar és angol nyelven)

18:30                     Ünnepélyes vacsora és networking

Idén a plenáris előadások és a tematikus szekcióelőadások mellett a következő kiemelt programokkal készülünk:

- **Együttműködési megállapodást köt a PTE MIK és a magyarországi Bosch-csoport.**

- Bemutatjuk a **PTE MIK campusán** a partnereink támogatásával megvalósult **fejlesztéseinket.**

- Meghirdetjük, illetve kiosztjuk a partnereink felajánlásaiból, illetve a MIK által finanszírozott hallgatói **ösztöndíjainkat.**

- „Ép testben ép lélek” – avagy nemcsak a szellemet kell edzni, hanem a testet is: bemutatjuk a Baranya Vármegyei Mérnöki Kamarával közös kezdeményezéseinket a **mérnöksport** népszerűsítésére, illetve részleteket tudhatunk meg a „**Mérnök Liget”** terveiről.

-  A hagyományoknak megfelelően idén is a rendezvény keretén belül adja át a **Dél-Dunántúli Építész Kamara** a Forbát Alfréd Építészeti Díjat.

Tovább erősödik a PTE MIK és a **magyarországi** **Bosch-csoport** közötti kapcsolat**:** aMIK PARTNERS-en írják alá azt az **együttműködési megállapodás**t, amely magas színvonalú kutatási és oktatási tevékenység végzését, valamint oktatói-hallgatói ösztönzőprogram elindítását teszi lehetővé. A két fél közötti jövőbeni közös munka fókuszában a K+F, az oktatás és az oktatásfejlesztés, új tananyagok létrehozása, az utánpótlásnevelés és a tehetséggondozás, közös kutatócsoportok létrehozatala, kétirányú oktatási programok kidolgozása, pályázatokon való lehetséges közös részvétel áll. Emellett a Bosch támogatásával a PTE a kiemelkedően tehetséges hallgatói, illetve legkiválóbb oktatói és kutatói számára elismerő- és ösztönzőprogramot dolgoz ki, amellyel a kitűnő tanulmányi, oktatói és kutatói eredményeket, valamint a tanulmányi versenyeken, pályázatokon való rendkívüli szerepléseket részesíti elismerésben.

A világ sikeresen működő egyetemein kiemelt figyelmet fordítanak arra, hogy a campus az oktatás–kutatás–rekreáció helyszíne legyen, és komplex szolgáltatást nyújtson az egyetemi polgároknak. Karunk alapvető célkitűzése, hogy folyamatosan fejlesszük az oktatási és a kutatási tevékenységeink, valamint a hallgatói mindennapok helyszíneit, erre jó példa a közelmúltban elkészült **Hallgatói Önkormányzati (HÖK) irodatér**. Tavaly kaptuk vissza kari üzemeltetésre a tornacsarnokhoz tartozó irodablokkokat, amelyeket a HÖK szolgáltatási arculatához igazodó nyitott terekkel terveztek újjá kollégáink és doktorandusz hallgatóink: az új térsort a MIK PARTNERS keretében adjuk át. A megvalósult beruházás kiváló lehetőséget teremt az építészeti szemlélet, a kialakult tervezői koncepció, az anyagválasztás, a térélmény alapgondolatának megfogalmazására, valamint a kivitelezői oldal tapasztalatainak egyeztetésére – többek között ez is a MIK PARTNERS lényege.

**Jutalmazzuk a kiválóságot!** – a legjobb teljesítményű gólyák a MIK PARTNERS-en vehetik át ösztöndíjukat. A PTE MIK ösztöndíjpályázata és további céges támogatások eredményeképpen az újonnan felvett hallgatóknak, azaz a gólyáknak szól, a szakonként a legmagasabb felvételi összpontszámmal bejutott nappali tagozatos hallgatókat egy egyszeri ösztöndíjösszeggel, 150 ezer Ft-tal jutalmazza. A Jutalmazzuk a kiválóságot! ösztöndíjprogramot a kar ipari partnereinek támogatásával hirdetjük meg, célja a legtehetségesebb diákok megszólítása, a tehetség, kiválóság kommunikációban való erőteljesebb megjelenítése.

„Ép testben ép lélek” – avagy nemcsak a szellemet kell edzni, hanem a testet is. A Baranya Vármegyei Mérnöki Kamara a PTE MIK-kel közösen teszi le a **pécsi** **mérnöksport** alapjait, amely több sportágban rendszeres és szervezett mozgási lehetőséget biztosít a mérnökök számára egészségük megőrzésére, a stressz csökkentésére. Hamarosan bejegyzik azt az egyedülálló sportegyesületet, amely az egyetemi kar kínálta helyszíneken is megszervezi majd többek között a kosár- és kézilabda-, a futball- és röplabda-edzési, a jóga-, úszó-, illetve kerékpáros-eseményeket a mérnökök számára. A sporttevékenység mellett ezek az alkalmak a szakmai és baráti kapcsolatok építését is szolgálják.

A MIK PARTNERS-en ismerteti a Baranya Vármegyei Mérnöki Kamara az ország első „**Mérnök Ligetének”** terveit. A PTE MIK közelében található Rókus-dombon terveznek létrehozni egy mintegy 6 méter magas köztéri installációt 21 tagozatuk szimbolizálásaként, amelyet okospadok, óriáshinta, illetve a gravitáció segítségével működő különböző mechanikai, műszaki játékok öveznének, de egy társasági események megrendezését is szolgáló helyszínt is berendeznének. A játék- és pihenőpark amellett, hogy a világ fejlődését meghatározó mérnöki szakmák előtt tiszteleg majd, azt a sokszínűséget és hihetetlen emberi teljesítményt is jelképezni szeretné, amelyet a mérnökök eddig is és a jövőben is képviselnek.

A MIK PARTNERS Szakmai Nap 2024 részletes programja itt található: <https://partners.mik.pte.hu/>

A rendezvény helyszínén a délelőtti plenáris ülést követően lesz lehetőség interjúk készítésére. Interjúigényükben szívesen segítünk.

**További információkért és helyszíni segítségért, kérjük, keressék dr. Kovács Éva kommunikációs dékáni megbízottat. E-mail:** [**kovacs.eva@mik.pte.hu**](mailto:kovacs.eva@mik.pte.hu)**, telefonszáma: +36 30 997 9779**